Returadresse

Ringkøbing Skole Afd. Rindum

Rindumvej 1, 6950 Ringkøbing

**Er du en teamplayer? Så er det dig vi mangler**

**Ringkøbing Skole afdeling Rindum søger to faste lærere til holdet**

***Ringkøbing Skole afdeling Rindum søger 1 lærer til vores indskolingsafdeling.***

Vi søger pr. 1. august en lærer til en fast stilling i vores indskolingsteam. Du vil dele klasselæreropgaven med en anden. Du skal undervise i dansk i en af vores kommende 1.klasser.

Du vil blive en del af et indskolingshold på 13 lærere, samt et samlet grundskoleteam på godt 25 lærere og et par enkelte skolepædagoger.

Vi søger en faglig stærk dansklærer, for hvem tydelig struktur og klasserumsledelse er kerneværdier.

Har du evner i den kreative retning – musik, håndværk og design eller madkundskab er der ligeledes mulighed for at dette kan tilgodeses i den forestående fagfordeling.

Vi har et tæt samarbejde mellem indskoling og mellemtrin og er sammen i forskellige fællesskaber såsom Læringsvenner, skoleskak, fællesskabende aktiviteter, legepatruljer og mere.

Udover skønne elever og gode kollegaer tilbyder vi også gode moderne rammer med eget Makerspace som eleverne allerede fra børnehaveklasse har stiftet bekendtskab med og gode rummelige klasselokaler.

***Ringkøbing Skole afdeling Rindum søger 1 lærer til vores udskolingsafdeling.***

Vi søger pr. 1. august en lærer til en fast stilling i vores udskolingsteam. Du vil dele klasselæreropgaven med en anden, og være en del af både et årgangsteam og holdet i overbygningen. Du skal undervise i enten dansk, kristendom, fysik/kemi, biologi, idræt, og gerne et praksisfagligt fag – musik, madkundskab eller håndværk/design.

Ud over at være en teamplayer, er det vigtigt for os, at du er groundet, kan stå på egne ben og være en ”ægte” voksen. Vi har højt til loftet og et tæt samarbejde med hinanden – både i afdelingen og på tværs af skolen.

**Vi søger en lærer,** der har forståelse for og indsigt i at arbejde i tværfaglige samarbejder. En lærer, der gennem en anerkendende tilgang formår at skabe et trygt og inspirerende læringsmiljø, som styrker den enkelte elevs tillid til egen formåen. En lærer, der har lyst og evne at arbejde med undervisningsdifferentiering i læringsrummet, så alle elever fagligt mødes inden for zonen for nærmeste udvikling. Du skal have ønsket om og evnerne til at være tydelig med en god relationskompetence.

***En by, en skole, vores børn***

**Vi er én skole fordelt på to matrikler i Ringkøbing by.** Vi har på afdeling Rindum ca. 640 elever og 108 ansatte fordelt fra 0.- 9. årgang. På afdeling Alkjær har vi ca. 270 elever og 50 ansatte fordelt fra 0.-6. årgang. Begge afdelinger har SFO og klubtilbud til eleverne. På afdeling Rindum ligger derudover SCV – et af tre visiterede specialcentertilbud for elever med særlige behov i Ringkøbing-Skjern Kommune.

Afdeling Rindum, hvor du vil have din daglige gang, fremstår moderne og tidssvarende i forhold til de fysiske rammer. Vi har et stort areal omkring vores bygninger, som kan inddrages i undervisningen. Derudover samarbejder vi med det lokale foreningsliv, lokale virksomheder, samt Naturkraft, når der skal laves god og spændende undervisning til byens børn.

På Ringkøbing Skole tager vi afsæt i det fælles kommunale børne- og ungesyn, og arbejder pædagogisk med afsæt i ”Skolen uden skæld ud” relationelt med fokus på det narrative og anerkendende i mødet med eleverne.

**Du kan se frem til et job på en teambaseret arbejdsplads,** hvor vi vægter en stor grad af selvstændighed. Vi er en forandringsparat arbejdsplads, med høj faglighed og fokus på det forpligtende fællesskab.

Vi tilbyder et godt arbejdsmiljø, hvor der også er fokus på de voksnes trivsel og fællesskab.

**Vi forventer, du er uddannet lærer**, og i forhold til stillingen i overbygningen har mod på at føre eleverne op til afgangsprøverne.

Ligeledes forventer vi, at du har evnen til i samarbejde med teamet at arbejde løsningsorienteret for at sikre ressourcerne bedst muligt i forhold til elevgruppens behov, og i en travl hverdag kan være omstillingsparat og fleksibel.

Sidst men ikke mindst er det vigtigt for os, at du vil bidrage med glæde og entusiasme til gavn for alle på Ringkøbing Skole.

Ringkøbing-Skjern Kommune modtager ansøgninger elektronisk via [www.job.rksk.dk](http://www.job.rksk.dk/).

Du sender din ansøgning ved at trykke på knappen ”Send ansøgning” neden under selve stillingsopslaget. Vedhæft din ansøgning og dit CV samt relevante bilag i PDF eller DOC format.

**Ansøgningen skal være modtaget senest fredag d. 2. maj 2025. Samtaler afholdes tirsdag 6. maj 2025 fra kl. 12.00**

Løn- og ansættelsesvilkår i henhold til gældende overenskomst.Ønsker du yderligere oplysninger, er du velkommen til at kontakte skoleleder Maria Willum Braae på mobil 22570398